Dié tiener skryf al van kleins af | Maroela Media
Karmen saam met haar gesin. Foto: Facebook/Liesel Krause-Wiid
Die skrywer, Roald Dahl, het gesê as mens enigiets in die lewe wil bereik, moet jy baie boeke lees. Karmen Wiid (14) is 'n goeie voorbeeld van wat mens kan bereik wanneer jy lief is vir lees. Dié tiener het reeds op 12 haar eerste boek geskryf.
Karmen se liefde vir boeke en skryf het reeds op 'n vroeë ouderdom begin en sy meen haar ma het dié liefde by haar gekweek. "My ma het altyd vir my gelees en stories vertel toe ek klein was. Ek is nou vreeslik lief vir lees en soms sal elemente van ander stories my verbeelding prikkel en dan sal ek sommer begin skryf."
Toe Karmen 'n skryfopdrag by die skool ontvang het, het sy besef skryf is vir haar maklik. "Ons moes 'n storie skryf van 'n bladsy lank en ek het op vier bladsye gestop. Ek het nog altyd gesukkel om by die perk te bly as dit by skryf kom. Ek dink dis een van die dinge wat my laat besef het ek het regtig 'n passie vir skryf."
Haar eerste boek, Ella, spruit uit 'n storie wat haar ma haar vertel het oor die Kruger-munte. "Ons was met vakansie in die Krugerwildtuin en daarna by my ouma-hulle in Steynsrus. Daar het dadelik 'n storie in my kop begin broei en ek het gewonder hoe ek die Kruger-munte en dié pragtige plattelande dorp in my storie kan kry."
Karmen sê sy skryf vir tieners wat 'n bietjie wil ontvlug en beskryf Ella as 'n lekker leesverhaal vol avontuur en liefde. "Dis 'n storie waarmee hulle sal kan identifiseer."
Haar inspirasie kom van die wêreld om haar en Karmen sê sy skryf oor dinge wat sy beleef of waaroor sy wonder. "Die lekkerste deel van skryf is wanneer ek myself so inleef in my karakters – ek dink nie eers wat gaan gebeur nie, die karakters lei my."
Karmen gee ook raad vir jong skrywers en sê mens moet net begin skryf.
"Al skryf jy twee of 'n honderd woorde, begin net. Die belangrikste ding om te onthou, is dat jy nie 'n boek hoef te publiseer om 'n skrywer te wees nie. Skryf jou verhaal – laat dit uit jou kom en speel met jou verbeelding."
Karmen se boek Ella is by die Voelgoedwinkel beskikbaar.
Liesel Krause-Wiid tieners
Mooi Karmen. Doen so voort!
Goeie ouerskap. En goeie raad: begin net skryf. Of begin net watookal in die lewe jy wil doen, doen dit net, jys nooit te jonk soos sy of te oud soos ek nie.